62007CO0132
A BÍRÓSÁG MÁSODIK TANÁCSA ELNÖKÉNEK VÉGZÉSE
2009. március 12. (
*1
)
A C-132/07. sz. ügyben,
az EK 234. cikk alapján benyújtott előzetes döntéshozatal iránti kérelem tárgyában, amelyet a rechtbank van koophandel te Brussel (Belgium) a Bírósághoz 2007. március 5-én érkezett, határozatával terjesztett elő az előtte
a Beecham Group plc és társai,
valamint
az Andacon NV
között folyamatban lévő eljárásban,
A BÍRÓSÁG MÁSODIK TANÁCSÁNAK ELNÖKE,
D. Ruiz-Jarabo Colomer főtanácsnok meghallgatását követően,
meghozta a következő
Végzést
1
A rechtbank van koophandel te Brussel 2007. február 26-i határozatában, amely érkezett a Bírósághoz, az EK 234. cikk alapján az egyes szellemi tulajdonjogokat feltehetően sértő áruk elleni vámhatósági intézkedésekről és az ilyen jogokat ténylegesen sértő áruk ellen hozandó intézkedésekről szóló, 1383/2003/EK tanácsi rendelet (HL L 196., 7. o.; magyar nyelvű különkiadás 2. fejezet, 13. kötet, 469. o.) 4. cikke (2) bekezdésének, 6. cikkének, és 9. cikke (2) és (3) bekezdésének, valamint az egyes szellemi tulajdonjogokat feltehetően sértő áruk elleni vámhatósági rendelkezésekről és az ilyen jogokat ténylegesen sértő áruk ellen hozandó intézkedésekről szóló 1383/2003/EK tanácsi rendelet végrehajtási rendelkezéseinek elfogadásáról szóló, 1891/2004/EK bizottsági rendelet (HL L 328., 16. o.) 9. cikke (1) bekezdésének értelmezésére vonatkozó kérdéseket terjesztett elő előzetes döntéshozatal céljából.
2
2007. május 16-án az alapeljárás felperesei fellebbezést nyújtottak be e határozat ellen a hof van beroep te Brusselhez (Belgium). Ennek következtében az eljárás nemzeti szinten ez utóbbi bíróságon folytatódott.
3
2008. március 6-i és 17-i levelükben, amelyek március 10-én és 25-én érkeztek a Bírósághoz, az alapeljárás felperesei arról tájékoztatták a Bíróságot, hogy a jogvitát peren kívüli egyezséggel rendezték, így az előzetes döntéshozatal céljából előterjesztett kérdések okafogyottá váltak.
4
Ezt követően a hof van beroep arról tájékoztatta a Bíróságot, hogy 2008. június 9-i ítéletében megállapította az alapeljárásra okot adó jogvita peren kívüli egyezséggel történt rendezését, és törölte az ügyet.
5
E körülmények között a Bíróság 2008. november 20-i levelében arról tájékoztatta a rechtbank van koophandelt, hogy amennyiben nem tesz kifogást, törölni fogja az előtte folyamatban lévő ügyet.
6
A rechtbank van koophandel nem reagált erre a levélre.
7
E körülmények között el kell rendelni a jelen ügy törlését a Bíróság nyilvántartásából.
8
Mivel ez az eljárás az alapeljárásban részt vevő felek számára a kérdést előterjesztő bíróság előtt folyamatban lévő eljárás egy szakaszát képezi, ez a bíróság dönt a költségekről. Az észrevételeknek a Bíróság elé terjesztésével kapcsolatban felmerült költségek, az említett felek költségeinek kivételével, nem téríthetők meg.
A fenti indokok alapján a Bíróság második tanácsának elnöke a következőképpen határozott:
A Bíróság második tanácsának elnöke elrendeli a C-132/07. sz. ügy törlését a Bíróság nyilvántartásából.
Kelt Luxembourgban, 2009. március 12-én.
R. Grass
hivatalvezető
C. W. A. Timmermans
a második tanács elnöke
(
*1
)	Az eljárás nyelve: holland.